有竇復者世居鎮戎能道邊事
作者：王陶
朝代：宋

paragraphs: 君不見鎮戎德順弓箭手，耕種官田自防守。
相團置堡禦蕃軍，下視賊庭殊不有。
殺羊取骨燃艾炙，試卜賦兵知拾寇。
都校招呼入堡居，堡外重圍百里餘。
牆低城小不難破，賊箭如棚城上過。
堡中不及數十人，且鬥且罵且欣欣。
登陴斫門謂平取，應弦死傷已無數。
窗間定箭射酋豪，一箭已聞哭聲舉。
爭將錦囊裹賊尸，鳴金收衆唯恐遲。
不唯城堡依然固，吾衆不傷毫與釐。
自從干戈動四鄙，覆軍殺將曾無恥。
朝廷未省遺邊功，何事此勳不聞記。
安得天兵百萬衆，盡如此輩堅且勇。